โครงการไทยนิยม ยั่งยืน ปี 2561 ส่งเสริมการปลูกหม่อนเลี้ยงไหมในพื้นที่ภาคเหนือ สร้างรายได้ไม่ต่ำกว่า 6,000 บาทต่อเดือน
โครงการไทยนิยม ยั่งยืน ปี 2561 ส่งเสริมการปลูกหม่อนเลี้ยงไหมในพื้นที่ภาคเหนือ สร้างรายได้ไม่ต่ำกว่า 6,000 บาทต่อเดือน 

นางสาวศิริพร บุญชู รองอธิบดีกรมวิชาการเกษตร รักษาราชการแทนอธิบดีกรมหม่อนไหม  กล่าวถึงโครงการการส่งเสริมการปลูกหม่อนเลี้ยงไหมในเขตพื้นที่ภาคเหนือ ภายใต้โครงการไทยนิยม ยั่งยืน มุ่งเน้นการแก้ไขปัญหาตามนโยบายการทวงคืนผืนป่า เร่งฟื้นฟูป่าต้นน้ำและลดปัญหาการบุกรุกพื้นที่ป่าเพื่อปลูกข้าวโพดเลี้ยงสัตว์ของเกษตรกรในพื้นที่ภาคเหนือ เนื้อที่กว่า 9 แสนล้านไร่ โดยกรมหม่อนไหมได้รับงบประมาณ 45 ล้านบาท เพื่อส่งเสริมให้เกษตรกรในพื้นที่เขตภาคเหนือ ปรับเปลี่ยนมาประกอบอาชีพการปลูกหม่อนเลี้ยงไหม มีเป้าหมายเกษตรกร 800 ราย ใน 2 กิจกรรม คือ กิจกรรมการเลี้ยงไหมอุตสาหกรรม 200 ราย และกิจกรรมเลี้ยงไหมเพื่อผลิตแผ่นใยไหม 600 ราย โดยมีภาครัฐประสานภาคเอกชนเพื่อวางแผนรับซื้อผลผลิตจากเกษตรกรตามช่วงระยะเวลาการผลิตและในราคาที่เหมาะสม ผ่านกิจกรรมการรวมกลุ่มกันผลิต พร้อมทั้งสนับสนุนเงินอุดหนุนสร้างโรงเลี้ยงเพื่อเตรียมการเลี้ยงไหม รายละ 20,000 บาท 
จากการดำเนินงานในปี 2561 โครงการส่งเสริมการปลูกหม่อนเลี้ยงไหมในพื้นที่เขตภาคเหนือ สามารถเพิ่มจำนวนเกษตรกรด้านหม่อนไหม 800 ราย และเพิ่มพื้นที่ปลูกหม่อนได้ถึง 2,400 ไร่ เกษตรกรมีรายได้จากการเลี้ยงไหมอุตสาหกรรมไม่น้อยกว่า 6,000 บาท/เดือน และมีรายได้จากการเลี้ยงไหมผลิตแผ่นใยไหมมากกว่าเดือนละ 10,000 บาท
 
นอกจากนี้ ยังเป็นโอกาสดีของเกษตรกรที่สนใจปรับเปลี่ยนการปลูกข้าวโพดเลี้ยงสัตว์มาเป็นการปลูกหม่อนเลี้ยงไหม ซึ่งนอกจากสนับสนุนนโยบายของรัฐบาลในการสร้างป่าต้นน้ำทวงคืนผืนป่าและลดการบุกรุกพื้นที่ป่าจากการปลูกข้าวโพดเลี้ยงสัตว์ช่วยให้เกษตรกรมีรายได้แล้ว ยังเป็นโครงการที่นำแนวทางนโยบายการตลาดนำการผลิตมาใช้ให้เห็นได้อย่างเป็นรูปธรรมอีกด้วย